"Aan die einde van die reënboog
Reg geklee in geel en blou
Vol geheime in sy goudpot
En waarheid oor my en oor jou"
Nou die dag toe ons 'n reënboog sien het ek hierdie liedjie gesing met my oordrewe opera stem om soos Anneli van Rooyen te klink. My dogtertjie giggel en vra wat sing ek. Ek speel vir haar die liedjie op youtube en sy trek haar gesig. Sy is net gewoond aan die blêr liedjies van vandag.
Sy vra my wat beteken die goudpot. Ek vertel haar daar is mense (meestal in Ierland) wat reënboë en 'n legende van 'n mannetjie met 'n goudpot jaag. Hulle glo hy het 'n goudpot aan die einde van die reënboog en as jy hom daar kan vang kan jy sy goud kry. Mense jaag dalk nie fiktiewe goudpotte aan die einde van die reënboog nie, maar hulle jaag steeds goud. Ek vertel haar dat dit onmoontlik is om n reënboog te vang. Elke keer as jy nader kom dan skuif die reënboog. Want 'n reënboog is eintlik net die sonstrale wat deur die reëndruppels skyn. Dit wys vir ons net die mooi kleure. Dis baie mooi en dis eintlik 'n belofte van God nà die vloed in die Bybel. Die waarheid oor my en oor jou, soos die liedjie sê...dit is jammer dat party mense die goud aanhou soek en vir God, die mooi reënboog en die belofte mis.